Na temelju članka 54. Zakona o ustanovama („Narodne novine“, br. 76/93, 29/97, 47/99, 35/08, 127/199, 151/22) i članka 18. i 19. Zakona o knjižnicama i knjižničnoj djelatnosti („Narodne novine“, broj 17/19, 98/19, 114/22 i 36/24), v.d. ravnateljica Gradske knjižnice Orahovica uz prethodnu suglasnost Gradskog vijeća Grada Orahovice dana 17. ožujka 2025. donosi

**STATUT**

**GRADSKE KNJIŽNICE ORAHOVICA**

1. **OPĆE ODREDBE**

Članak 1.

Ovim Statutom Gradske knjižnice Orahovica (u daljnjem tekstu: Knjižnica) uređuje se: osnivanje Knjižnice, status, naziv, sjedište, pečat i znak, pravni položaj, zastupanje i predstavljanje Knjižnice, unutarnji ustroj, tijela Knjižnice i djelokrug njihova rada, sredstva za rad i njihovo raspoređivanje, opći akti, nadzor nad radom Knjižnice, javnost rada, poslovna tajna, zaštita tajnosti podataka, te druga pitanja od značenja za obavljanje djelatnosti i poslovanje Knjižnice.

Izrazi koji se koriste u ovom Statutu, a imaju rodno značenje, koriste se neutralno i odnose se jednako na muški i ženski rod.

Članak 2.

Gradska knjižnica Orahovica je javna ustanova osnovana Odlukom o osnivanju Gradska knjižnice Orahovica (KLASA: 610-01/91-01/09, URBROJ: 2157-01-03/91-1 od 28. lipnja 1991. godine) te Sporazumom o utvrđivanju međusobnih prava i obveza spram Gradske knjižnice Orahovica (KLASA:612-01/94-01/02, URBROJ: 2189/1-01-94-5).

Osnivač Knjižnice je Grad Orahovica koji svoja osnivačka prava temelji na Sporazumu o prijenosu osnivačkih prava (KLASA:612-01/97-01/02,URBROJ:2189-01-97-4 od 28. veljače 1998. godine) kojim Virovitičko-podravska županija svoja osnivačka prava nad Knjižnicom u cijelosti prenosi na Grad Orahovicu kao jedinog osnivača Knjižnice.

**II. STATUS, NAZIV, SJEDIŠTE, DJELATNOST, OBILJEŽJA**

Članak 3.

Knjižnica je pravna osoba upisana u registar ustanova kod Trgovačkog suda u Bjelovaru.

Članak 4.

Knjižnica obavlja svoju djelatnost, posluje i sudjeluje u pravnom prometu pod nazivom: GRADSKA KNJIŽNICA ORAHOVICA.

Naziv knjižnice istaknut je na ploči koja se nalazi na zgradi Knjižnice.

Članak 5.

Sjedište Knjižnice je u Orahovici, Kralja Zvonimira 28.

Članak 6.

Knjižnica je javna ustanova koja obavlja knjižničnu djelatnost kao javnu službu.

Prema namjeni i sadržaju knjižničnog fonda Knjižnica je narodna knjižnica.

Članak 7.

O promjeni naziva i sjedišta Knjižnice odlučuje Gradsko vijeće grada Orahovice.

Članak 8.

Odluku o prestanku i statusnim promjenama Knjižnice Gradsko vijeće grada Orahovice može donijeti samo uz prethodnu suglasnost ministra nadležnog za kulturu.

Članak 9.

Djelatnost Knjižnice je:

– nabava knjižnične građe i izgradnja knjižničnih zbirki,

– stručna obrada knjižnične građe prema stručnim standardima, što uključuje izradu informacijskih pomagala u tiskanom i/ili elektroničkom obliku,

– pohranu, čuvanje i zaštita knjižnične građe te provođenje mjera zaštite knjižnične građe koja je kulturno dobro,

– pružanje informacijskih usluga, posudba i davanje na korištenju knjižnične građe, uključujući međuknjižničnu posudbu,

– digitalizacija knjižnične građe,

– usmjeravanje i podučavanje korisnika pri izboru i korištenju knjižnične građe, informacijskih pomagala i drugih izvora,

– vođenje dokumentacije i prikupljanje statističkih podataka o poslovanju, knjižničnoj građi, korisnicima i o korištenju usluga Knjižnice,

– prikupljanje statističkih podataka vezanih uz provedbu propisa kojima se uređuju autorska i srodna prava,

* sudjelovanje u izradi skupnih kataloga i baza podataka,
* pripremanje kulturnih, informacijskih, obrazovnih i znanstvenih sadržaja i programa,
* obavljanje i drugih poslova sukladno Zakonu i drugim propisima.

Nadzor nad zakonitošću rada i stručni nadzor nad radom Knjižnice obavlja se temeljem Zakona o knjižnicama i knjižničnoj djelatnosti.

Članak 10.

Knjižnica ima pečat okruglog oblika, promjera 28 mm, a na gornjem dijelu kružnice upisan je tekst „Gradska knjižnica Orahovica – Orahovica".

Za stručnu obradu građe koriste se štambilji pravokutnog oblika koji nisu sudionici u pravnom prometu Knjižnice.

Članak 11.

Znak Knjižnice je otvorena knjiga postavljena na sredinu pečata.

Ravnatelj donosi odluku o broju pečata i štambilja, načinu korištenja te osobama koje su odgovorne za čuvanje pečata i štambilja.

**III. UNUTARNJI USTROJ**

Članak 12.

Knjižnica je nositelj sveukupnog knjižničnog sustava grada Orahovica, a kao dio knjižničnog sustava Republike Hrvatske. Knjižnica kao ustanova svojim radom daje doprinos ostvarivanju općeg, obrazovnog i kulturnog programa razvoja grada.

Knjižnična građa u Knjižnici dostupna je pod jednakim uvjetima svim građanima za opću kulturu i obrazovanje, informiranost, razvitak stvaralačkih sposobnosti i osobnih vrijednosti, kao i za stručni i znanstveni rad.

Članak 13.

Knjižnica je samostalna javna ustanova, a po potrebi i interesu građanstva i raspoloživim financijskim sredstvima može imati i podružnice, uz prethodnu suglasnost osnivača.

Podružnice nemaju svojstvo pravne osobe, a radnici podružnice su radnici Knjižnice.

Članak 14.

Rad knjižnice je javan. Obavljanje djelatnosti ustrojava se kao jedinstveni proces rada kojim se osigurava provođenje programa rada i razvitka Knjižnice.

Članak 15.

Stručne poslove i Knjižnici obavljaju stručni djelatnici temeljem Zakona i podzakonskih propisanih uvjeta.

Ostale poslove obavljaju zaposlenici zaduženi za obavljanje financijsko-računovodstvenih i administrativno-tehničkih poslova.

Članak 16.

Poslovi djelatnika Knjižnice utvrđuju se Pravilnikom o unutarnjem ustrojstvu (u daljnjem tekstu: Pravilnik) kojeg donosi ravnatelj.

Pravilnikom se pobliže uređuje ustrojstvo i način rada te radna mjesta u Knjižnici s opisom poslova, na način propisan Zakonom, standardima za narodne knjižnice, odnosno prema potrebi rada u Knjižnici.

Ravnatelj je dužan ishoditi prethodnu suglasnost na sve akte kojima se uređuju pitanja financijske naravi, a odnose se na djelatnike Knjižnice.

Članak 17.

Djelatnost knjižnice obavlja se po odjelima:

* Odjel za odrasle
* Odjel za djecu s čitaonicom – igraonicom
* Odjel zavičajne zbirke

Prema ukazanim potrebama i mogućnostima, sukladno razvoju, Knjižnica može osnivati i druge posebne odjele.

Članak 18.

Sve ustrojstvene jedinice povezane su u jedinstvenu knjižničnu mrežu i pod jednakim uvjetima omogućuju svim građanima slobodan pristup informacijama i knjižnoj građi za njihov društveni, kulturni, obrazovni i demokratski razvitak.

**IV. UPRAVLJANJE KNJIŽNICOM**

Članak 19.

Knjižnicom upravlja Ravnatelj.

Članak 20.

Ravnatelj Knjižnice:

* predstavlja i zastupa Knjižnicu u pravnom prometu i pred sudovima i ovlaštenim javnopravnim tijelima
* poduzima sve pravne radnje u ime i za račun Knjižnice
* organizira i vodi rad i poslovanje Knjižnice
* donosi plan i program rada i razvitka Knjižnice
* razmatra izvršavanje plana i razvitka Knjižnice i o tome podnosi izvješće osnivaču
* odgovara za zakonitost rada Knjižnice
* odlučuje o rasporedu dobiti
* podnosi izvješća o poslovanju Knjižnice i ostvarenju njezina programa rada osnivaču
* odlučuje o zasnivanju i prestanku radnog odnosa zaposlenih u Knjižnici
* odgovara za financijsko poslovanje Knjižnice
* imenuje članove stručnih tijela Knjižnice
* odlučuje o korištenju sredstava Knjižnice
* provodi postupak i izriče mjere u slučajevima povrede radnih obveza zaposlenih, sukladno odredbama Zakona o radu i općih akata Knjižnice
* odlučuje o podacima koji predstavljaju poslovnu tajnu ili se ne smiju objavljivati
* vodi stručni rad Knjižnice i odgovoran je za stručni rad
* odlučuje o promjenama u organiziranju rada Knjižnice
* odlučuje o financijskom planu i godišnjem financijskom izvještaju
* donosi Statut Knjižnice uz suglasnost osnivača
* donosi druge opće akte Knjižnice
* odlučuje o visini članarine i drugih naknada za usluge Knjižnice
* odlučuje i o drugim pitanjima sukladno zakonu i općim aktima Knjižnice, te drugim aktima kada je to predviđeno zakonom

Ravnatelj je poslovodni i stručni voditelj Knjižnice i u svom je radu samostalan, a za rad je odgovoran Gradonačelniku Grada Orahovice.

Ravnatelj može dati punomoć drugoj osobi za zastupanje Knjižnice u pravnom prometu u granicama svoje ovlasti.

Članak 21.

Odluku o imenovanju i razrješenju ravnatelja Knjižnice donosi Gradonačelnik Grada Orahovice.

Ravnatelj se imenuje na mandat od četiri godine i može biti ponovno imenovan.

Članak 22.

Ravnateljem Knjižnice može se, na temelju predloženog četverogodišnjeg plana rada, imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačen studij, položen stručni knjižničarski ispit, najmanje pet godina rada u Knjižnici, odlikovanje stručnim, radnim i organizacijskim sposobnostima.

Iznimno od odredbe iz stavka 1. ovog članka, ako se na ponovljeni natječaj ne javi osoba koja ima propisane uvjete za ravnatelja Knjižnice, može se na temelju predloženog četverogodišnjeg plana rada imenovati osoba koja ima završen diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ili s njim izjednačeni studij, uz uvjet polaganja stručnog knjižničarskog ispita u roku od tri godine od dana imenovanja.

Položen stručni knjižničarski ispit u smislu stavka 1. ovog članka ima i osoba koja je oslobođena polaganja stručnog knjižničarskog ispita na temelju zakona kojima je uređivana knjižnična djelatnost.

Za vršitelja dužnosti ravnatelja Knjižnice može se, bez provođenja javnog natječaja, imenovati osoba koja ima obrazovanje propisano stavkom 2. ovog članka, a na ovu dužnost može se imenovati i osoba koja nije djelatnik Knjižnice, a najdulje do godinu dana.

Članak 23.

Javni natječaj za imenovanje ravnatelja Knjižnice raspisuje gradonačelnik, a provodi ga Natječajno povjerenstvo Grada Orahovice od tri člana (u daljnjem tekstu: Natječajno povjerenstvo). Dva člana Natječajnog povjerenstva imenuje Gradonačelnik, a jednog člana imenuje ravnatelj Knjižnice iz reda stručnih djelatnika Knjižnice.

Javni natječaj objavljuje se na mrežnim stranicama Knjižnice i u „Narodnim novinama“.

U natječaju se objavljuju uvjeti koje mora ispunjavati kandidat, vrijeme za koje se ravnatelj imenuje, rok do kojeg se podnose prijave kandidata i rok u kojem će kandidati biti obaviješteni o izboru.

U natječaju se navode i drugi uvjeti utvrđeni općim propisima o radu.

Članak 24.

Ako se na raspisani natječaj za ravnatelja Knjižnice nitko ne prijavi, ili nitko od prijavljenih kandidata ne bude izabran, natječaj se ponavlja.

Do imenovanja ravnatelja na temelju ponovljenog natječaja, kao i u slučaju da se u roku do isteka mandata ravnatelja imenovanog na četverogodišnji mandat ne imenuje novi ravnatelj, gradonačelnik Grada Orahovice imenovati će vršitelja dužnosti, ali najduže do godinu dana.

Članak 25.

Ravnatelj može biti razriješen prije isteka vremena na koje je imenovan.

Gradonačelnik Grada Orahovice dužan je razriješiti ravnatelja:

- ako ravnatelj sam zatraži razrješenje,

- ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu,

- ako ravnatelj ne postupa po propisima ili općim aktima Knjižnice, ili neosnovano ne izvršava odluke osnivača ili postupa protivno njima,

- ako ravnatelj svojim nesavjesnim ili nepravilnim radom prouzroči Knjižnici veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti Knjižnice.

Prije donošenja odluke o razrješenju ravnatelju se mora dati mogućnost da se izjasni o razlozima razrješenja.

Protiv odluke o razrješenju ravnatelj koji je razriješen, ima pravo tužbom tražiti sudsku zaštitu prava.

U slučaju razrješenja ravnatelja imenovat će se vršitelj dužnosti ravnatelja, a osnivač je dužan raspisati natječaj za ravnatelja u roku od 30 dana od dana imenovanja vršitelja dužnosti.

**V. SREDSTVA ZA RAD KNJIŽNICE**

Članak 26.

Imovinu Knjižnice čine stvari, prava i novčana sredstva.

Imovinom raspolaže Knjižnica, pod uvjetima i na način propisan zakonom, drugim propisima i ovim Statutom.

Članak 27.

Sredstva za rad Knjižnice osigurava osnivač, a uključuju sredstva za plaće, sredstva za nabavu građe, sredstva za programe, materijalne izdatke, stalno stručno usavršavanje knjižničarskih djelatnika i sredstva za zaštitu knjižnične građe, kao i sredstva za investicije i investicijsko održavanje, ako posebnim zakonom nije određeno.

Sredstva za posebne programe osigurava osnivač, a ovisno o svom interesu i tijela državne uprave u čijem je djelokrugu program koji se ostvaruje, kao i jedinice lokalne i područne (regionalne) samouprave na području kojih se program ostvaruje te druge fizičke i pravne osobe.

Sredstva za rad knjižnica osiguravaju se i iz vlastitih prihoda, sponzorstvima, darovanjima i na drugi način u skladu sa zakonom.

Članak 28.

Knjižnica vodi financijsko poslovanje i računovodstvo u skladu s propisima za proračunske korisnike.

Za svaku godinu donosi se financijski plan Knjižnice te polugodišnji i godišnji izvještaj o izvršenju financijskog plana.

Članak 29.

Ravnatelj odlučuje o raspoređivanju sredstava Knjižnice i utvrđuje kriterije za njihovo raspoređivanje.

Ako u obavljanju svoje djelatnosti Knjižnica dobit ista se upotrebljava isključivo za obavljanje i razvoj djelatnosti.

Članak 30.

Bez suglasnosti Gradskog vijeća Grada Orahovice ravnatelj Knjižnice ne može:

- steći, opteretiti ili otuđiti nekretnine.

Bez suglasnosti gradonačelnika Grada Orahovice ravnatelj Knjižnice ne može:

- steći, opteretiti ili otuđiti pokretnu imovinu pojedinačne vrijednosti koja prelazi iznos od 2.654,46 eura.

Članak 31.

Knjižnica posluje preko žiro računa.

Sredstva Knjižnice koriste se samo za namjene iz djelatnosti Knjižnice utvrđene Zakonom i drugim aktima donesenim temeljem Zakona i Programa rada.

Članak 32.

Ravnatelj Knjižnice je naredbodavatelj za izvršavanje financijskog poslovanja Knjižnice.

Članak 33.

Za obveze preuzete u pravnom prometu Knjižnica odgovara cjelokupnom imovinom.

Za obveze Knjižnice neograničeno i solidarno odgovara Grad Orahovica.

Članak 34.

Ravnatelj Knjižnice podnosi izvješće o poslovanju Knjižnice Gradskom vijeću grada Orahovice najmanje jedanput godišnje.

Ravnatelj može izvješće podnijeti i po vlastitoj inicijativi, kada ocijeni da bi uvjeti poslovanja mogli dovesti do bitnijih odstupanja u ostvarivanju programa Knjižnice.

Ravnatelj je dužan podnijeti odgovarajuća izvješća tijelima grada kada oni to zatraže.

**VI. OPĆI AKTI KNJIŽNICE**

Članak 35.

Opći akti Knjižnice su:

1. Statut
2. Pravilnik o unutarnjem ustrojstvu i načinu rada
3. Pravilnik o radu
4. Pravilnik o zaštiti na radu
5. Pravilnik o zaštiti od požara
6. Pravilnik o uvjetima i načinu korištenja knjižnične građe i usluga Gradske knjižnice Orahovica
7. Pravilnik o zaštiti i obradi arhivskog i registraturnog gradiva.

Knjižnica ima i druge opće akte sukladno pozitivnim propisima.

Članak 36.

Statut Knjižnice donosi ravnatelj uz prethodnu suglasnost Gradskog vijeća grada Orahovice.

Ostale opće akte iz članka 35. ovog Statuta donosi ravnatelj uz prethodnu suglasnost gradonačelnika Grada Orahovice.

Članak 37.

Izmjene i dopune Statuta i općih akata provode se po istom postupku po kojem su doneseni.

Statut Knjižnice stupa na snagu osmog dana od dana objave na oglasnoj ploči Knjižnice.

Drugi opći akti stupaju na snagu dan nakon objave na oglasnoj ploči Knjižnice.

Statut i opći akti Knjižnice ne mogu imati povratno djelovanje.

**VII. JAVNOST RADA KNJIŽNICE**

Članak 38.

Rad Knjižnice je javan. Knjižnica je dužna pravodobno istinito izvješćivati javnost o radu i poslovanju Knjižnice.

Knjižnica je dužna pravodobno i na pogodan način obavještavati građane, pravne o sobe i druge korisnike o obavljanju svoje djelatnosti, o uvjetima i načinu davanja svojih usluga i obavljanju drugih poslova iz djelatnosti za koju je osnovana.

Knjižnica je dužna obavještavati svoje zaposlenike o pitanjima od interesa za ostvarivanje njihovih prava i obveza, kao i drugim pitanjima od zajedničkog interesa.

Članak 39.

Samo ravnatelj i zaposlenici koje on ovlasti mogu putem sredstava javnog priopćavanja izvještavati javnost o radu, poslovanju i razvoju Knjižnice.

Članak 40.

Knjižnica će uskratiti davanje informacija, odnosno uvid u dokumentaciju ako je ona zakonom ili Statutom određena kao službena ili poslovna tajna.

**VIII. POSLOVNA TAJNA I ZAŠTITA TAJNOSTI PODATAKA**

Članak 41.

Poslovnom tajnom smatraju se isprave i podaci čije bi priopćavanje ili davanje na uvid neovlaštenim osobama bilo protivno poslovanju Knjižnice ili štetilo njezinom poslovnom ugledu, odnosno interesu i ugledu zaposlenih.

Isprave i podatke koji čine poslovnu tajnu Knjižnice može drugim osobama priopćavati samo ravnatelj i osobe koje on za to ovlasti.

Članak 42.

Poslovnom tajnom smatraju se:

- dokumenti koje ravnatelj proglasi poslovnom tajnom

- podaci koje nadležni organ kao povjerljive priopći Knjižnici

- mjere i način postupanja u slučaju nastanka izvanrednih okolnosti

- dokumenti koji se odnose na obranu

- plan fizičko-tehničkog osiguranja fonda, objekta i imovine Knjižnice

- druge isprave i podaci čije bi priopćavanje neovlaštenoj osobi bilo protivno interesima Knjižnice, njezina osnivača, te državnih službi.

Poslovnu tajnu dužni su čuvati svi djelatnici Knjižnice, bez obzira na koji su način za nju saznali. Povreda dužnosti čuvanja poslovne tajne predstavlja težu povredu radne obveze. Obveza čuvanja poslovne tajne traje i nakon prestanka radnog odnosa u Knjižnici. Radnici Knjižnice dužni su čuvati poslovnu tajnu koju saznaju i u obavljanju poslova s drugim pravnim i fizičkim osobama.

Članak 43.

Sukladno članku 6. Opće uredbe o zaštiti podataka Knjižnica će prikupljati podatke o korisnicima prilikom učlanjenja radi statističke obrade te u svrhu obavještavanja.

Korisnici će prilikom učlanjenja u Knjižnicu dati privolu o korištenju njihovih podataka u statističke i obavještajne svrhe ispunjavanjem formulara u papirnatom obliku u prostoru Knjižnice koji sadrži sljedeće osobne podatke: ime i prezime, adresa, broj telefona, email adresu, spol i datum rođenja te predočenjem osobne iskaznice.

Ako se u Knjižnicu učlanjuje dijete mlađe od 16 godine, roditelj ili zakonski skrbnik mora odobriti korištenje osobnih podataka djeteta.

Članak 44.

Knjižnica se obvezuje čuvati i zaštiti osobne podatke korisnika te ih ne dijeliti s drugim korisnicima ili koristiti u svrhe koje nisu predviđene Općom uredbom o zaštiti podataka.

Sukladno članku 24. Opće uredbe o zaštiti podataka Knjižnica će imenovati službenika za zaštitu tajnosti podataka.

**IX. SINDIKAT I ZAŠTITA PRAVA RADNIKA**

Članak 45.

Sindikalno organiziranje u Knjižnici je slobodno.

Knjižnica je dužna sindikalnom povjereniku staviti na raspolaganje obavijesti koje su mu potrebne za obavljanje njegove dužnosti te omogućiti uvid u akte i dokumente u svezi s ostvarivanjem i zaštitom prava djelatnika iz radnog odnosa.

**X. ZAŠTITA I UNAPREĐENJE ŽIVOTNOG OKOLIŠA**

Članak 46.

Ravnatelj i djelatnici Knjižnice dužni su organizirati obavljanje svoje djelatnosti tako da se osigurava sigurnost na radu te provoditi potrebne mjere zaštite životnog okoliša.

Članak 47.

Knjižnica treba obavljati svoju djelatnost tako da se omogućuje čuvanje, zaštita i unapređivanje životnog okoliša, sprječavaju uzroci i otklanjaju štetne posljedice koje ugrožavaju prirodne i radom stvorene vrijednosti životnog okoliša.

Zaposleni u Knjižnici mogu odbiti izvršenje zadaća kojima se nanosi šteta životnom okolišu.

Nepoduzimanje mjera zaštite životnog okoliša je teža povreda radne obveze.

**XI. PRIJELAZNA I ZAVRŠNE ODREDBE**

Članak 48.

Knjižnica će opće akte iz članka 35. donijeti odnosno uskladiti s odredbama ovog Statuta u roku od 90 dana od dana njegova stupanja na snagu.

Do usklađivanja općih akata Knjižnice s odredbama ovog Statuta primjenjivat će se postojeći opći akti, ako nisu u suprotnosti sa Zakonom i ovim Statutom.

Članak 49.

Stupanjem na snagu ovog Statuta prestaje važiti Statut Gradske knjižnice Orahovica (KLASA:612-01/19-01/5, URBROJ: 2189/12-03/01-19-4 od 4. lipnja 2019. godine-Statut je stupio na snagu 19. rujna 2019. godine ) i Statutarna odluka o izmjenama i dopunama Statuta Gradske knjižnice Orahovica (KLASA: 012-03/21-01/1,URBOJ: 2189-61-21-2 od 11. siječnja 2021.godine - Statutarna odluka stupila je na snagu 20.1.2021.godine.).

Članak 50.

Ovaj Statut donosi ravnatelj uz prethodnu suglasnost Gradskog vijeća grada Orahovice.

Statut stupa na snagu osmog dana od dana objave na oglasnoj ploči Knjižnice.

Statut će se objaviti nakon stupanja na snagu odluke Gradskog vijeća grada Orahovice.

KLASA: 012-03/25-01/1 v.d. ravnateljica:

URBROJ: 2189-61-25-1 Matea Šumrada

Orahovica, 17. ožujka 2025. godine

Na ovaj Statut dana je suglasnost Gradskog vijeća Grada Orahovice Odlukom o davanju prethodne suglasnosti na Statut Gradske knjižnice Orahovica („Službeni glasnik“ Grada Orahovice 3/25)

Statut je objavljen dana 17. ožujka 2025. godine na oglasnoj ploči Knjižnice, a stupio je na snagu osmog dana od dana objave, 25. ožujka 2025. godine.